
Informasjon om HK-dirs kontroll og oppfølgning
av prosjekter som får tilskudd 

Innledning 
Som forvalter av offentlige tilskuddsmidler skal HK-dir kontrollere at midlene brukes som forutsatt, og at resultatene kan forsvare pengebruken.
Vi ønsker å gjøre kontrollen og oppfølgingen så brukervennlig som mulig, slik at dere kan bruke mest mulig tid på å skape resultater og minst mulig tid på å svare på spørsmål fra oss. Kontrollen skal først og fremst hjelpe prosjekter som møter vanskeligheter, slik at de likevel kan gjennomføres med gode resultater. Samtidig har vi virkemidler vi kan bruke dersom vi avdekker uregelmessigheter eller at tilskuddsmidlene ikke brukes som forutsatt.
Nedenfor gir vi en oversikt over hvordan vi kontrollerer og følger opp prosjekter som får tilskudd.
rapportering  
Alle prosjekter som får tilskudd, må levere én eller flere rapporter til HK-dir. Rapportene skal leveres i HK-dirs rapportskjema i Espresso. Skjemaet blir tilgjengelig 45 dager før rapporteringsfristen. Tidspunktet for rapportering står i vedtaket om tilskudd og i informasjonen vi sender ut senere.
I tillegg til de faste rapporteringene skal tilskuddsmottakere fortløpende informere HK-dir dersom de mistenker lovbrudd eller korrupsjon, eller ser annen risiko for at tilskuddsmidler kan gå tapt. Det samme gjelder dersom en uforutsett og uovervinnelig hindring i vesentlig grad påvirker prosjektets mulighet til å oppnå resultatene (force majeure), jf. HK-dirs standardvilkår, punkt 5.4. Dersom det oppstår forhold som kan få slike konsekvenser for prosjektet, oppfordrer vi dere til å sende inn et meldeskjema så tidlig som mulig.
Når vi mottar meldinger om slike forhold, vil vi forsøke å finne en løsning som er tilpasset den enkelte saken. Målet er at prosjektet skal kunne fortsette så langt og så lenge det er forsvarlig. Hvis det ikke er mulig, vil vi gå i dialog om hvordan prosjektet best kan avvikles. Dersom vi mener det kan være grunnlag for sanksjoner, sender vi et forhåndsvarsel. Dere får da tilstrekkelig anledning til å uttale dere før vi tar en endelig beslutning.
All rapportering er tillitsbasert. De prosjektansvarlige skal derfor sørge for at informasjonen de gir til HK-dir, er korrekt og sannferdig. Brudd på denne plikten kan føre til sanksjoner.

Endring i prosjekter underveis i gjennomføringen
Alle prosjekter kan møte uforutsette utfordringer underveis. De fleste prosjekter klarer å løse utfordringene, opprettholde framdriften og nå de planlagte resultatene. Noen ganger er hindringene likevel så store at prosjektets mål må justeres.
Prosjektet avgjør selv hvilke justeringer som er nødvendige for å sikre god framdrift og måloppnåelse, jf. HK-dirs standardvilkår, punkt 2.4. Andre endringer må avklares med HK-dir. Da må dere sende inn en søknad om endring. Vi behandler søknadene fortløpende og innvilger dem normalt dersom prosjektet fortsatt vil skape resultater som kan forsvare pengebruken.
Hvis dere eller vi vurderer at hindringene er så store at prosjektet ikke lenger kan gjennomføres med gode resultater, vil vi invitere dere til dialog om hvordan prosjektet best kan avvikles. Ved avviklingen vil vi så langt som mulig sikre at planlagte aktiviteter som andre allerede har innrettet seg etter, blir gjennomført før prosjektet avsluttes. Ved en slik styrt avvikling vil vi som hovedregel bare kreve tilbake tilskuddsmidler som ikke er brukt.
Dokument- og systemkontroll
Fra tid til annen gjennomfører vi kontrolltiltak i utvalgte prosjekter. Formålet er å avdekke forhold som kan føre til tap eller en negativ utvikling i prosjektet. Vi velger ut prosjektene etter faste kriterier som skal fange opp generell risiko. Et varsel om kontroll betyr derfor ikke at vi mener det er problemer i prosjektet.
Vi bruker to typer kontrolltiltak. Den ene er en avgrenset dokumentkontroll. Da ber vi dere dokumentere bestemte sider ved prosjektet og økonomistyringen, for eksempel kjøp av utstyr og tjenester eller overføring av tilskuddsmidler til samarbeidspartnere. Den andre er systemkontroll. Da kommer vi normalt på besøk og gjennomgår prosjektadministrasjonen, økonomistyringen og hvordan prosjektet følger lover og regler.
Vi informerer de aktuelle prosjektene om tidspunktet og temaet for kontrollen i god tid. Dere får også informasjon om hvilken dokumentasjon dere skal sende inn, og hvordan kontrollen skal gjennomføres. Vi er klar over at en kontroll kan være forstyrrende, og vil så langt som mulig tilpasse gjennomføringen til prosjektet.
Hvis vi avdekker mindre feil eller uheldig praksis i et prosjekt, vil vi gi veiledning om hvordan forholdene kan rettes. Hvis vi avdekker grove feil eller brudd, vil vi vurdere om det er grunnlag for sanksjoner, se nedenfor.

Sanksjoner ved brudd
Vi kan bruke sanksjoner dersom et prosjekt bryter eller viser klare tegn til å ville bryte HK-dirs vilkår for bruk av tilskuddsmidler. Hvilke sanksjoner vi kan bruke, og når vi kan bruke dem, står i HK-dirs standardvilkår, punkt 4.
Sanksjoner er siste utvei og brukes bare når vi har vurdert at det er nødvendig. Før vi beslutter å bruke sanksjoner, får prosjektet anledning til å opplyse og avklare saken og uttale seg. Vi skal også sikre at sanksjonen står i rimelig forhold til bruddet.
Varsler om kritikkverdige forhold i prosjekter som mottar offentlige tilskuddsmidler, kan sendes til HK-dir via meldeskjemaet som er omtalt ovenfor. Det er også mulig å varsle anonymt.

